AaB smed for første gang point i 1. Division, da holdet spillede uafgjort mod Helsingør fredag aften.

Det aalborgensiske hold gik fredag aften på banen i Helsingør med tre ud af tre mulige sejre i bagagen i 1. Division. Og det var da også AaB, der med det samme sad tungt på spillet fra kampens start, hvor det blev til flere optræk til store chancer. Men først efter 22 minutter blev Helsingørs keeper Frederik Ibsen for alvor testet af, da et hovedstød fra AaBs Allan Sousa tvang Frederik Ibsen ud i en svær redning. I de sidste 10 minutter af første halvleg kom hjemmeholdet fra Helsingør langt mere på bolden og kunne med lidt held have bragt sig foran. Men kampen forblev målløs ved pausen. Anden halvleg startede som første: Med AaB-dominans på bolden og et forsvarende Helsingør-hold. Men efter 53 minutter var det stik mod spil og chancer Helsingør, der kom foran. AaB-backen Jakob Ahlmann sendte et indlæg fra Helsingør ind i eget mål, og AaBs første indkasserede mål i 1. Division blev dermed et selvmål. Op ad bakke for AaB Fra bænken reagerede AaB-cheftræner Oscar Hiljemark straks med to offensive indskiftninger. Og Helsingør nåede da også kun at være foran i syv minutter, før AaB bragte balance i regnskabet. Et hjørnespark fra Allan Sousa endte i panden på Nicklas Helenius og 1-1 på måltavlen. Herfra fortsatte AaB presset, og det kunne sagtens være blevet til en AaB-føring efter 72 minutter, da indskiftede Tim Prica sendte et frispark på stolpen. I kampens sidste 20 minutter havde begge hold chancerne til at score, men ingen formåede at putte kuglen i kassen. I overtiden var det igen Tim Prica, der havde en stor chance, men målnæsen svigtede i feltet. Og få minutter senere var det Tim Pricas hoved, der svigtede, da han umotiveret nikkede en modspiller en skalle. Rødt kort til den unge svensker. Dermed taber AaB for første gang point, siden holdet rykkede ned i 1. Division. Det nordjyske hold topper stadig rækken. Hobro har dog en kamp i hånden og kan således snuppe førstepladsen fra rivalerne fra Aalborg, hvis Hobro kan hive en sejr over Vendsyssel hjem på søndag.